সারদা মামলায় অভিযুক্ত মদন মিত্রের কাছে সিবিআই ‘বিশ্বের শ্রেষ্ঠ গোয়েন্দা সংস্থা’। এবার সেই সংস্থাকেই মদনের হাতে মামলার নথি না দিয়েই ফিরতে হল।
মদনের জামিন খারিজের আবেদন নিয়ে মঙ্গলবার কলকাতা হাইকোর্টের দ্বারস্থ হয়েছে সিবিআই।  সেই মামলার নথি দিতেই কেন্দ্রীয় তদন্তকারী সংস্থার আধিকারিকেরা মদন এখন যেখানে রয়েছেন, এলগিন রোডের সেই হোটেলে গিয়েছিলেন। কিন্তু তাঁরা মদনের হাতে ওই নথি দিতে পারেননি। ঘটনাচক্রে, জামিনে মুক্তির পর এদিনই প্রথম সর্বসমক্ষে এলেন প্রাক্তন মন্ত্রী।
এদিন সন্ধ্যা পৌনে ৬টা নাগাদ সারদা মামলায় সিবিআইয়ের তদন্তকারী অফিসার এফ বি করণের নেতৃত্বে তিনজন আধিকারিক ওই হোটেলে যান। কিন্তু সেখানে মামলার নথি দেওয়াকে কেন্দ্র করে মদনের চিকিৎসকদের সঙ্গে তাঁদের বচসা হয়। 
সিবিআইয়ের অফিসাররা মদনের সঙ্গে দেখা করতে চাইলে তাঁর চিকিৎসকেরা জানান, প্রাক্তন মন্ত্রী অসুস্থ। পাল্টা তদন্তকারী অফিসাররা বলেন, তাঁরা  মদনের পরিস্থিতি বুঝতে পারছেন। কিন্তু তাঁরা জেরা করতে আসেননি। শুধু মামলার নথি দিতে এসেছেন। এক মদন অনুগামী জানান, হোটেলের রিসেপশন থেকে ফোনে মদনের সঙ্গে সিবিআইয়ের অফিসারদের কথা হয়। কিন্তু প্রাক্তন মন্ত্রীর সঙ্গে কথা হওয়ার পরেও মামলার নথি না দিয়েই ফিরতে হয় কেন্দ্রীয় তদন্তকারী সংস্থার আধিকারিকদের। 
এ প্রসঙ্গে মদনের আইনজীবী নীলাদ্রি ভট্টাচার্য বলেন, ‘‘জামিন খারিজের মামলার ক্ষেত্রে এই ভাবে মামলার নথি নেওয়া যায় না। নিয়ম হচ্ছে, আগে মামলাটি আদালতে গৃহীত হতে হবে। তারপর আদালতের নির্দেশে নথি নেব।’’ তাঁর আরও দাবি, এর আগে যখন সিবিআই জামিনের বিরোধিতায় প্রথম হাইকোর্টে মামলা করে, সেই সময় আদালতের নির্দেশেই মামলার কপি তাঁরা গ্রহণ করেছিলেন। যদিও সিবিআইয়ের আইনজীবী পার্থসারথি দত্ত বলেন, ‘‘আমরা জামিন খারিজের মামলা করেছি। সে বিষয়ে জানাতে গিয়েছিলাম। কিন্তু তিনি মামলার কপি প্রত্যাখ্যান করেছেন।’’
এদিনই দুপুরে কয়েকজন অনুগামীকে নিয়ে হোটেলের পাশের একটি মন্দিরে পুজো দেন প্রাক্তন মন্ত্রী। পুজোপাঠ সেরে সাংবাদিকদের প্রশ্নের উত্তরও দেন। সে সময় সিঙ্গুর প্রসঙ্গে মদন বলেন, ‘‘আমি এখন রুম-বন্দি। সিঙ্গুর উৎসবের দিনে আমি ভঙ্গুর। বিধাতার বিধি খণ্ডানোর ক্ষমতা আমার নেই।’’ 
দেখুন ভিডিও